Topfietsryer neem blaaskans weens 'druk' | Netwerk24
24 Januarie 2021 10:52
Die Nederlandse fietsryer Tom Dumoulin gaan oor sy toekoms besin. Foto: Getty Images
Dumoulin (30), wat as een van die voorste padryers beskou word, het Saterdag in 'n ietwat ongewone stap aangekondig dat hy sy beroepspan, Jumbo-Visma, dadelik vir 'n onbepaalde tydperk gaan verlaat.
"Vir te lank het ek die groot druk ervaar om te presteer. Ek voel dat ek altyd my beste vir die span, borge en ondersteuners wil lewer," sê Dumoulin op Twitter.
"Ek het regtig tyd nodig om klarigheid te kry oor wat ek wil hê en hoe ek dit wil bereik. Dit voel baie goed om hierdie stap te neem en ek kry goeie ondersteuning van my vriende, familie en ook die span. Ek gaan baie dinkwerk doen en ook met baie mense praat en is vol vertroue dat ek in die tyd antwoorde sal vind."
Vir te lank het ek die groot druk ervaar om te presteer.
Dumoulin, 'n klimmer wat ook bekend is vir sy vaardighede in tydtoetse, het die prestigeryke Giro d'Italia in 2017 gewen – dieselfde jaar toe hy die wêreldkampioen in die tydtoets geword het. In 2018 was hy die naaswenner in die Giro en die Tour de France.
Dié Nederlander spog met skofseges in al drie Grand Tours (Tour, Giro en Vuelta a España).
Maar 2019 was 'n moeilike jaar vir Dumoulin, deels omdat hy met beserings gesukkel het. Hy het hom in 2020 by Jumbo-Visma aangesluit en het saam met die Sloween Primoz Roglic dié span se aanslag by die 2020-Tour gelei.
Ná 'n paar skofte in die Tour het Dumoulin, wat allermins op sy stukke gelyk het, egter sy fokus daarop geplaas om Roglic van 'n wen te probeer verseker. Roglic was op die ou einde die naaswenner, met Dumoulin wat sewende was. – Sportredaksie